Sibiul în festival sau marturia unei mari Iubiri Ultima oara a fost trasa cortina pe scena celei de a XVIII-a editii a Festivalului International de Teatru de la Sibiu, creuzet incredibil de sensibilitati si încordate paradigme, nume aproape simbolic pentru o incredibila întrepatrundere de evenimente, performance-uri, lansari de carte, lecturi publice, ateliere de lucru, conferinte si câte si mai câte alte nastrusnicii iesite de sub bagheta magica a Directorului - Actor Constantin CHIRIAC, recent laureat drept "Personalitatea Anului pentru o Românie Europeana" La o asemenea derulare baroca, sa ni-l imaginam drept Arcimboldo ori chiar Prospero? Poate chiar prea multe întâmplari, ar spune unii, pentru ca echilibrul apetitului sa ramâna intact Aceasta latura flamboyanta, ravasitoare, pare sa fie însa o optiune asumata de organizatori - anume ca, sub acelasi blazon, sa se exprime si sa explodeze la vedere forme de arte sau marturii de constiinta filosofica dintre cele mai variate, mai variat nuantate În tot ceea ce a putut fi vazut, a razbatut o categorica afirmare a rezistentei prin cultura traita, o enorma tenacitate de a propune - condensat si discret -, parca dintr-o singura, ampla respiratie, un mod diferit si miraculos-coerent de a provoca realitatea si de a cauta minime certitudini într-o lume de angoase, sfâsietoare dileme sau insuportabile egoisme de supravietuire A fost un soi de imens recital al vocatiei creative al unui grup de boemi de calibru, de împatimiti ai artei, dar cu o singura si palpabila coloana vertebrala, cea a demersului lui Constantin CHIRIAC Chiar si seful Statului pare sa fi fost profund impresionat, asa cum reiese dintr-un insolit cuvânt înainte: " unul dintre elementele de succes ale Festivalului îl reprezinta tocmai capacitatea participantilor de a forma împreuna o familie, o comunitate în care pluralitatea viziunilor si diversitatea artelor spectacolului sunt exprimate cu o voce mereu proaspata" Editia din acest an s-a petrecut sub o deviza la rândul sau provocatoare: "Cladim comUNITATI", oarecum polemic, în rasparul a ceea ce se petrece în lumea reala în jurul nostru: dezbinari, revolte sociale, încrâncenari financiare, mari pariuri de unitate pierdute, tot atâtea chipuri ale unei încrederi zdruncinate din temelii în concepte mari precum progres, munca, stabilitate, rabdare Prin reflectie solitara, dar si prin admiratie solidara, provocata de actul teatral, muzical, al artei în ansamblul sau - tinde sa acrediteze festivalul de la Sibiu - poate fi, totusi, reconstruita speranta, pot fi imaginate nebanuite cai prin labirint, hranita vapaia cunoasterii, deszagazuite forte ale daruirii, toate de dragul unei mari Idei Si am avut o multime de marturii în acest sens, ale unui spirit de echipa, al unei mândrii autentice de a fi, astazi, legatari ai unor mari spirite, precum Radu Stanca, Emil Cioran (omagiat la centenar) sau prietenului din tinerete, Constantin Noica, mândrie pe care a insuflat-o, la propriu, magicianul principal al evenimentelor Echipa de tineri voluntari, mai ales, din care fac parte si o multime de japonezi, a actionat din plin în acest sens si a facut posibila surmontarea a numeroase probleme marunte, dar decisive pentru impresia excelenta de ansamblu Dar semnificativa, cea mai semnificativa, mi s-a parut garnitura de colaboratori pe care si-a ales-o presedintele festivalului Conferintele de presa si dezbaterile matinale, de pilda, n-ar fi fost de închipuit fara piruetele grave ale teatrologului - globe trotter Octavian SAIU, un moderator înnascut, pe care televiziunile noastre îl mai au de visat Ironiile sale, uneori muscatoare, sunt la obiect, niciodata proferate gratuit si stinse mereu subtil - ca virulenta - prin capacitatea focalizarii pe idei si concepte mari, fara compromisuri intelectuale si fara derapaje encomiastice Discutiile teoretice dar si abordarile practice despre expresivitatea teatrului sau dansului n-ar fi fost posibile, de asemenea, fara criticul de origine româna George BANU, care a reusit sa faca o veritabila scoala din zilele festivalului I s-au alaturat prestigiosi colegi din alte tari precum Zvika SERPER din Israel sau membri trupei pariziene Atelier SCENE În dezbateri, au stralucit si alte nume mari de pe toate scenele creativitatii: Gabriel LIICEANU, Mihai Razvan UNGUREANU, Emil HUREZEANU, Denisa COMANESCU, Matei VISNIEC, Luc BONDY, Silviu PURCARETE, Jonathan MILLS si atâtia altii Un elogiu special ar merita si membrii nevazuti ai echipei de productie din culisele festivalului, în special tânarul expert Adrian TIBU (ca media coordinator) si animatoarea promovarii online, Ruxandra PREDESCU Merita pe deplin remarcat si efortul de captare al reprezentantilor celor doi co-producatori ai ciclului de 350 de evenimente, gazduite în practic toate locatiile imaginabile din oras si din împrejurimi (de la castelul medieval de la Cisnadioara la Dumbrava Sibiului, de la catacombele catedralei romano-catolice la vechea sinagoga sau parcarea din spatele salii mari a teatrului sibian): directoarea Sanda VISAN de la TVR si realizatorul Pompilius ONOFREI de la Radio România Doar cuviosilor reprezentanti ai Mitropoliei Ortodoxe, una dintre cele mai prosper garnisite ca sedii, pare sa le fi scapat atât festivalul ca atare, cât si sprijinirea pe vreo cale a desfasurarii acestuia Evident ca, în aceste câteva rânduri, nu poate fi întreprins vreun bilant al substantei artistice, cerebrale, meditative pe care a generat-o festivalul, într-un nemaivazut iuret Tare pacat ca la o asemenea investitie de talent si de abnegatie nu se sincronizeaza cum ar fi firesc o finantare adecvata grandorii si plusvalorii evocate, de locatii mult mai generoase ca dimensiuni si confort, de un rasunet media pe masura, de o mai mare solidaritate din partea cetatenilor însisi, de un sprijin palpabil din partea unor institutii precum sectia de arte vizuale a Academiei Române, UNITER etc Au subliniat-o si organizatorii: desi între primele 3 festivaluri mondiale, Sibiul are parte doar de un modest loc 86 ca finantare, undeva pe lânga evenimente infinit mai modeste de pe harta spectacologica Acum luminile s-au stins, vremelnic, în sanctuarele festivalului De dorit ar fi sa ramâna o luminita din ele cât mai persistent în inimi Sa fie reaprinsa zi de zi, ca un minim gest de implorare a comuniunii cu Frumusetea care - se spune - înca ar putea salva Lumea Pentru viata marilor spectacole din festival însa, viata cea adevarata, circuitul de interactiuni sentimentale si de geografii expresive abia începe Pumnii strânsi din partea noastra si vânt din pupa tuturor! Sever AVRAM Presedinte Executiv Fundatia EUROLINK-Casa Europei www HouseofEurope ro 1 